Max Lindroth

**Carl Max André Lindroth** (s. 24. elokuuta 1996 Sävedalen, Ruotsi) on ruotsalainen jääkiekkopuolustaja, joka pelaa Sveitsissä National Leaguen EHC Klotenissa.

## Ura
### Uran alku kotimaassa
Lindroth on Partille HK:n kasvatti. Hän siirtyi juniorina sittemmin Boråsiin. Lindroth oli kaudella 2013–2014 seuran J18-joukkueen tehokkain puolustaja tehopistein 13+12=25, joilla hän jakoi J18 Elitin puolustajien pistepörssin kahdeksannen sijan Grumsin Linus Hernströmin ja Frölundan John Nybergin kanssa. Lindroth voitti Boråsin sisäisen tehotilaston lukemalla +12.

Kaudeksi 2014–2015 Lindroth siirtyi Örebron J20-joukkueeseen. Hän oli kymmenellä maalillaan joukkueen eniten maaleja tehnyt puolustaja. Kaudella 2015–2016 Lindroth nousi Örebron varakapteeniksi. Hän oli tehopistein 10+14=24 joukkueen kolmanneksi paras pistemies ja tehokkain puolustaja Alexander Anderbergin kanssa. Kaudeksi 2016–2017 Lindroth siirtyi Ruotsin kolmanneksi korkeimmalle sarjatasolle HockeyEttan-joukkue Hanhalsiin. Hän oli tehopistein 8+18=26 joukkueen tehokkain puolustaja, kunnes siirtotakarajalla helmikuussa 2017 hän siirtyi samalla sarjatasolla pelaavaan Troja-Ljungbyyn. Joukkueen kausi päättyi sarjanousuun HockeyAllsvenskaniin.

Lindroth pelasi kaudella 2017–2018 Troja-Ljungbyssä Allsvenskania 45 runkosarjaottelua tehopistein 2+9=11 ja kymmenen Kvalserien AS:n ottelua saavuttaen yhden syöttöpisteen. Joukkueen kausi päättyi kuitenkin putoamiseen takaisin HockeyEttaniin. Lindroth palasi kaudeksi 2018–2019 Hanhalsiin, kunnes marraskuussa 2018 hän siirtyi loppukaudeksi Allsvenskan-joukkue Tingsrydiin. Lindroth oli neljällä maalillaan joukkueen eniten maaleja tehnyt puolustaja.

Kaudeksi 2019–2020 Lindroth siirtyi kaksivuotisella sopimuksella SHL-joukkue Linköpingiin. Hän pelasi ensimmäisen SHL-ottelunsa runkosarjan toisella kierroksella 17. syyskuuta 2019 Brynäsiä vastaan. Lindroth merkittiin Linköpingin seitsemänneksi puolustajaksi. Hän teki ottelussa myös SHL-uransa avausmaalin ylivoimapelin aikana. Lindroth keräsi myös tasakentällisin pelatessa teholukeman +1. Hän pelasi tulokaskautensa aikana kaikkiaan 34 runkosarjaottelua tehopistein 3+4=7. Huhtikuussa 2018 Lindroth teki Linköpingin kanssa kaksivuotisen jatkosopimuksen.

Kesäkuussa 2022 Lindrothin sopimus Linköpingin kanssa purettiin. Samana päivänä hänen vahvistettiin siirtyvän kaudeksi 2022–2023 vuoden mittaisella sopimuksella Färjestadiin. Kaudeksi 2023–2024 Lindroth siirtyi kaksivuotisella sopimuksella Frölundaan. Hän edusti joukkuetta kauden aikana myös Spengler Cupissa. Lindrothin vastuu jäi lopulta kuitenkin odotettua pienemmäksi, ja hänen sopimuksensa Frölundan kanssa purettiin tammikuussa 2024. 

### Siirtyminen TPS:ään
Frölunda-sopimuksen purkamisen jälkeen Lindrothin uutisoitiin samana päivänä siirtyvän loppukauden 2023–2024 kattavalla sopimuksella SM-liigajoukkue Turun Palloseuraan. Seitsemännessä ottelussaan 21. helmikuuta 2024 vieraissa SaiPaa vastaan hän onnistui tekemään puolustajalle harvinaiset neljä maalia, kun TPS voitti ottelun lukemin 0–6. Lindroth teki kolme maalia ylivoimalla ajassa 9.40, jolloin hänestä tuli SM-liigan kaikkien aikojen nopeimman kypärätempun ottelun alusta lähtien tehnyt pelaaja. Edellisen ennätyksen tehnyt Antti Saarela onnistui kypärätempussaan 9. joulukuuta 2021 vain yhdeksän sekuntia hitaammin. Lindrothista tuli samalla myös toinen puolustaja, joka teki uransa kolme ensimmäistä liigamaalia samassa ottelussa. Aiemmin vastaavassa tempussa on onnistunut Peter Shier vuonna 1980. Hänestä tuli myös ensimmäinen kypärätempun tehnyt TPS-puolustaja yli 21 vuoteen, sillä edellisen kypärätempun tehnyt puolustaja Pasi Petriläinen teki kolme maalia joulukuussa 2002. Lindrothista tuli myös SM-liigahistorian ensimmäinen pelaaja, joka on tehnyt uransa neljä ensimmäistä liigamaalia samassa ottelussa. Hänestä tuli myös vasta toinen neljä maalia samassa ottelussa tehnyt puolustaja Tapio Levon (7. helmikuuta 1985) jälkeen. Pertti Ahokas valitsi Lindrothin ottelun Alumnien tähtien ykköstähdeksi. Hän pelasi TPS:ssä kaikkiaan 13 runkosarjaottelua tehopistein 5+8=13 ja yhdeksän pudotuspeliottelua tehden viisi syöttöpistettä. Kesäkuussa 2024 Lindroth teki seuran kanssa vuoden mittaisen jatkosopimuksen.

Lindroth onnistui kypärätempussa kauden 2024–2025 seitsemännellä kierroksella 25. syyskuuta 2024 Hämeenlinnan Pallokerhoa vastaan. Hän onnistui tempussa myös seuraavassa ottelussa 27. syyskuuta 2024 vieraissa Porin Ässiä vastaan, jolloin Lindrothista tuli SM-liigan historian ensimmäinen kahdessa peräkkäisessä ottelussa kypärätempun tehnyt puolustaja. Kaikista pelaajista 2000-luvulla kahdessa peräkkäisessä ottelussa kypärätempussa on onnistunut ainoastaan Jarno Kärki marraskuussa 2018. 15. helmikuuta 2025 ottelussa Porin Ässiä vastaan Lindroth rikkoi kauden 44. tehopisteellään TPS:n seurahistorian puolustajien yhden kauden piste-ennätyksen, joka oli Hannu Virran hallussa kaudelta 1986–1987. 7. maaliskuuta pelatussa ottelussa Vaasan Sportia vastaan hän teki kauden 22. maalinsa, jolla Lindroth rikkoi puolestaan TPS:n puolustajien yhden kauden maaliennätyksen, joka oli Seppo Suoraniemen hallussa kaudelta 1980–1981. 

Kaikkiaan Lindroth teki kaudella 2024–2025 runkosarjassa 54 ottelussa tehot 23+29=52, joilla hän voitti TPS:n sisäisen pistepörssin. Lindroth voitti koko SM-liigan puolustajien maalipörssin ja pelaajayhdistys Suomen Jääkiekkoilijat palkitsi hänet Juha Rantasila -palkinnolla. Lindroth sijoittui liigan puolustajien pistepörssissä toiseksi edellään vain Sportin Atro Leppänen. Hän jakoi myös koko maalipörssin kahdeksannen sijan Pelicansin Lars Bryggmanin kanssa. Lindorth jäi vain yhden tehopisteen päähän SM-liigan puolustajien yhden kauden piste-ennätyksestä, joka oli Pekka Rautakallion (53 tehopistettä kaudella 1978–1979), mutta jonka rikkoi kuitenkin hänen edellään puolustajien pistepörssissä ollut Leppänen (63 tehopistettä). Lindroth oli sivussa sekä runkosarjan kolmesta viimeisestä ottelusta että pudotuspelien ensimmäisen kierroksen kahdesta ensimmäisestä ottelusta. Hän pelasi pudotuspeleissä lopulta kolme ottelua tehden yhden syöttöpisteen. Kauden päätteeksi Lindroth äänestettiin SM-liigan tähdistökentälliseen. Hän oli myös kolmen kärkiehdokkaan joukossa ehdolla SM-liigan parhaalle puolustajalle myönnettävän Pekka Rautakallio -palkinnon voittajaksi. Lindroth sijoittui äänestyksessä lopulta toiseksi, kun palkinnon voitti Sportin Atro Leppänen.

### Sopimus Sveitsiin
Kaudeksi 2025–2026 Lindroth siirtyi kaksivuotisella sopimuksella Sveitsiin National Leaguessa pelaavan EHC Klotenin joukkueeseen.

## Tilastot

## Lähteet
*
*
*

### Viitteet